
Βουλευτής Λάρισας
Λάρισα, 22 Νοεμβρίου 2025
ΔΕΛΤΙΟ ΤΥΠΟΥ
Ε. Λιακούλη «Καμία μεταφορά της Πιαιδιατρικής Κλινικής του Γενικού Νοσοκομείου Λάρισας ερήμην της κοινωνίας»

Σφοδρή κριτική στη σχεδιαζόμενη από το Υπουργείο Υγείας μεταφορά της παιδιατρικής Κλινικής του Γενικού Νοσοκομείου Λάρισας στο Πανεπιστημιακό Γενικό Νοσοκομείο Λάρισας άσκησε με δήλωσή της η Τομεάρχης Δικαιοσύνης, Θεσμών και Διαφάνειας ΠΑΣΟΚ-ΚΙΝΑΛ και Βουλευτής Λάρισας Ευαγγελία Λιακούλη, επισημαίνοντας ειδικότερα τα εξής : 
“Για ακόμα μια φορά γινόμαστε μάρτυρες αιφνιδιαστικών κυβερνητικών αποφάσεων στον ευαίσθητο χώρο της υγείας. 

Όπως πληροφορούμαστε από δημοσίευμα της εφημερίδας “Ελευθερία”, ο διοικητής της 5ης ΥΠΕ Θεσσαλίας και Στερεάς Ελλάδας ανακοίνωσε ξαφνικά την σχεδιαζόμενη μεταφορά της παιδιατρικής κλινικής του Γενικού Νοσοκομείου Λάρισας στο Πανεπιστημιακό Γενικό Νοσοκομείο Λάρισας. 

Μια προειλημμένη -όπως φαίνεται- απόφαση της Κυβέρνησης και δη του Υπουργείου Υγείας που διαμορφώθηκε χωρίς διάλογο, χωρίς διαβούλευση, χωρίς καν ενημέρωση των άμεσα εμπλεκομένων. 

Αλλά και μια απόφαση που υπονομεύει ευθέως τις πρόσφατες εξαγγελίες του Υπουργού Υγείας για τη δημιουργία Τμήματος Επειγόντων Περιστατικών Παίδων στο Γενικό Νοσοκομείο, αφού είναι άγνωστο το πώς θα μπορέσει να λειτουργήσει ένα τέτοιο Τμήμα ελλείψει Παιδιατρικής Κλινικής. 

Ταυτόχρονα, αντίστοιχα ερωτηματικά γεννώνται και για τη λειτουργία άλλων κλινικών του Γενικού Νοσοκομείου που θα επηρεαστούν άμεσα από την τυχόν απομάκρυνση της Παιδιατρικής, όπως -και ιδίως - της Μαιευτικής Κλινικής.

Ο κίνδυνος για υποβάθμιση της πρόσβασης των πολιτών στις δομές υγείας της Λάρισας είναι μεγάλος,  αφού το Γενικό Νοσοκομείο θα απωλέσει μια κλινική κεντρικής σημασίας που εξυπηρετεί βασικές ανάγκες των πολιτών. Ήδη ο Πρόεδρος του Ιατρικού Συλλόγου Λάρισας εξέφρασε τη διαφωνία του στην πρωτοφανή αυτή απόφαση για μεταφορά μιας αποτελεσματικά λειτουργούσας κλινικής “από νοσοκομείο σε νοσοκομείο”.

Όλα αυτά όμως, μάλλον είναι “μικρά γράμματα” για το Υπουργείο Υγείας, που φαίνεται να υλοποιεί έναν επικίνδυνο σχεδιασμό, αφήνοντας μάλιστα τη Διοίκηση του Νοσοκομείου, το ιατρονοσηλευτικό και διοικητικό προσωπικό, τους φορείς, αλλά και την ευρύτερη τοπική κοινωνία της Λάρισας στο σκοτάδι.

Η υγεία δεν είναι χώρος για κυβερνητικούς πειραματισμούς.

Η λειτουργία των νοσοκομείων της Λάρισας δεν μπορεί να αντιμετωπίζεται ευκαιριακά, με αποφάσεις που δημιουργούν κινδύνους και επιπλέον εμπόδια στους πολίτες. 

Καλώ την Κυβέρνηση να μην υλοποιήσει οποιαδήποτε σκέψη για μεταφορά της Παιδιατρικής Κλινικής του Γενικού Νοσοκομείου Λάρισας, που θα οδηγήσει τη Θεσσαλία σε νέες περιπέτειες”. 

